  Виталий Пронин Удмуртиысь сукыръёслэн командазы вормиз гурезьысь сноубордэн но куасэн нискыланынТолон йылпумъяськиз Россиысь инвалид спортсменъёслэн нырысетӥ тол спартакиадазы. Удмуртие люкаськылӥзы 38 улосысь 641 егитъёс, тужгес бадӟымез команда Удмуртиысь вал. Инвалидъёслэн спартакиадазы кык арлы одӥг пол - Паралимпиада азьын - ортчылоз. Удмуртилы шуд усиз нырысетӥ тол ӵошатсконэз ас дораз радъяны. Та ужрадэ пыриськыны быгатӥзы 14 - 21 аресъем инвалидъёс.Удмуртиысь командае пыре 60 спортсмен но синтэмъёслы 9 юрттӥськисьёс. Асьмелэнъёс пӧлысь тужгес трос медаль омыртӥзы сноубордэн но гурезьысь куасэн нискыласьёс. Тол спартакиадаын Удмуртиысь сукыр инвалидъёс дас медаль утӥзы (со пӧлысь 4-ез зарни) но огъя зачётын нырысетӥ интые потӥзы. Шаерысьтымы Сукыр спортсменъёслэн федерациенызы кивалтӥсь Елена Новосёлова шумпотэ, ваньмыз сямен спортсменъёс вормонъёс басьтӥзы шуыса.- Школаын дышетскисьёс сяна, студентъёс но пӧлазы вань, - шуиз Елена Алексеевна. - Шумпотӥськомы, сукыръёслы «Чекерил» спорткомплексын мугорзэс кыдатыны луонлык сётэмысьтызы. Милям спортсменъёсмы ӝыны ар ӵоже арняяз кык пол гурезьысь нискыланы ветлӥзы. Пайдаез шӧдӥськиз, асьмелэнъёс котькинлэсь трос медаль басьтӥзы.Ижысь Пётр Крюков, Василий Айтуганов, Игорь Колабин, Александр Рылов но Якшур-Бӧдья черкогуртысь Мария Жуйкова но Юлия Мосова (ваньзы соос туспуктэм вылын) басьтэм медальёссылы уг оско на. Мылкыдзы азьланяз но медаз пуксьы вылэм, оло, пӧлысьтызы кудзылы ке удалтоз Паралимпиадозь но ӝутскыны.Инвалидъёслэн ныры-сетӥ тол спартакиадазы йылпумъяськиз. Толон ӝыт ужрадэз сӥё-дано ворсазы Ижысь циркын. Удмуртиысь, Свердловск улосысь но Санкт-Петербургысь вормисе потэм командаосты син-пель кузьымъёсын но кубокъёсын пусйизы. Бадӟым тау каризы 200 волонтёръёслы.Та ужрадлы Удмуртия котыр ласянь умой дасяськемзэ возьматӥз. Россиысь вуэм куноос синмаськизы Удмуртиын лэсьтӥськись спортобъектъёслы, кытын лыдэ басьтэмын инвалидъёслэн куронъёссы но. Россиысь Сукыръёслэн федерациенызы кивалтӥсь Лилия Абрамова ӵектӥз: азьланяз Удмуртиын, пе, ортчытоно Россиысь ляб адӟись пиналъёслэсь фестивальзэс.Россиысь инвалид спортсменъёс Удмуртиын спортысь вить амалъя кужымзэс эскеризы: куасэн бызьылӥзы, хоккеен но кёрлинген шудӥзы, гурезьысь куасэн но сноубордэн нискылазы.Спартакиадае пыриськисьёс ньыль интыын вожвылъяськизы. Тужгес трос ӵошатсконъёс ортчизы «Чекерил» комплексын. Отын вожвылъяськизы сноубордэн  но гурезь куасэн нискыласьёс, кёрлинген шудӥсьёс. Сноубордэн нискыласьёс ик ӵошатсконлэсь нырысетӥ медальёссэ утӥзы. Жаляса верано, халф-пайп амалъя ӵошатсконын асьме инвалидъёс вормисьёс радэ ӧз шеде, со вакытэ ик параллельный слалом амалъя вожвылъяськонын Удмуртиысь команда азвесь медаль утӥз.Кёрлинг спортысь тужгес егитэз амал луэ. Соин но, дыр, тросэз командаос та спортлы кулэ луись тӥрлык басьтыса вуттӥлямтэ, йӧэз но огшоры швабраосын сузязы. Ӵошатсконэ пыриськизы кылӥсьтэм спортсменъёс (нылкышно но воргорон командаос) но ветлыны шугъяськисьёс - коляскаын пукисьёс. Удмуртиысь инвалидъёс кыкетӥ группае пырись спортсменъёс пӧлын - коляскаын пукыса шудонын - кужымзэс эскеризы. Коляскаын пукисьёслы кёрлингысь «изъёсты» интыысьтызы вырӟытыны ик секыт йӧтэ.  Озьы ке но асьме команда кыкетӥ интые потӥз. Зарни понна шудыкузы, Челябинскысь командалы 9:1 лыдын келязы, куинетӥ интые потӥзы Краснодарысь куноос. Пиналъёслэн вормонзылы тужгес шумпотэ тренерзы Олег Бочкарёв.Куасэн бызьылонъя ӵошатсконъёс кык интыын ортчизы: сукыръёс бызьылӥзы А. Демидов нимо, кылӥсьтэмъёс - Г. Кулакова нимо спорткомплексъёсын. Удмуртилэн командаезлы нырысетӥ зарни медаль вайиз куасэн бызьылӥсь Александр Сакмаров. Та спартакиадаын со кык зарни медаль басьтӥз. Сукыр спортсменъёс пӧлын висъяськизы на Удмуртиысь Юлия Смирнова но Роман Ефремов, куиньназы азьысь быдэс комплект медаль люказы, нош эстафетаын зарни утӥзы. Кылӥсьтэм спортсменъёс пӧлын но шаерысьтымы нылаш висъяськиз, кык пол зарни медаль басьтӥз Мария Горшкова.- Спартакиадае пыриськись спортсменъёс пӧлысь ӝыныез пала сукыръёс луо. Куасэн бызьылӥсьёс но сноубордэн нискыласьёс пӧлын соос 19 кузя, юрттӥськисьёссэс но лыдэ басьтыса, - вераз Удмуртиысь Сукыр спортсменъёслэн федерациенызы кивалтӥсь Елена Новосёлова. -  Ижысь 53 номеро школаын дышетскисьёс сяна, Якшур-Бӧдья школа-интернатысь пиналъёс но студентъёс.Шумпотӥськомы, ваньзы сямен соос медальёс басьтӥзы. Нимысьтыз шуныт кылъёс вераме потэ Якшур-Бӧдьяысь пиналъёслы, тренерзылы Николай Михайловлы. Со Удмуртиысь, Россиысь пӧртэм ужрадъёсы нылпиосты нуллыны тырше, бадӟымесь азинсконъёс басьто биатлонын. Пӧлазы вань туж быгатӥсьёсыз. Таӵе спартакиадаос луонлык сётозы, дыр, пиналъёслы азьланяз вылӥегес ӝутскыны.Синмаськоно но чидась луэмзылы паймоно суйтэк-пыдтэк кылем инвалидъёслы. Соос кужымзэс эскеризы дӧдьые юнматэм куасъёс вылын. Нырысетӥ нуналаз ик зарни медаль кияз вуиз ни вал кадь Удмуртиысь Константин Плешивыхлы но... берпуметӥ кожонын усиз. Юн сямо спортсмен ӧз ыштӥськы, султӥз но азьлань дыртӥз. Кыкетӥ интылы но туж шумпотэ. Та ӵошатсконын со кык азвесь медаль басьтӥз.Ижысь «Олимпиец» йӧ дворецын инвалидъёс хоккеен шудӥзы. Огшоры хоккей мыныку, Йӧ дворецын куаш вазе ке, таяз учыре кут лобем но кылӥськысал, дыр. Коньки вылын сылӥзы ляб кылӥсьёс. Ӵошатсконэ куать команда пыриськиз. Соос кык группалы люкемын вал. Нырысетӥяз шудӥзы Удмуртиысь, Самараысь но Новосибирскысь, кыкетӥяз - Москваысь, Челябинскысь но Башкортостанысь командаос. Зарни понна нюръяськизы Новосибирскысь но Москваысь командаос, вормизы Новосибирскысь хоккеистъёс, нош асьме спортсменъёс туй медаль понна Челябинскысь командаен вожвылъяськизы. Быдэс шудон одӥг выллем кыстӥськиз, ватсаса сётэм дыр но вормисьёсты шараяны ӧз юртты, шудон 1:1 лыдын йылпумъяськиз. Капка возьмасьёслэсь быгатонлыкъёссэс эскерем бере гинэ куноос кужмогес луэмзэс возьматӥзы. Жаляса верано, асьмелэнъёслы вить толэзь ӵоже хоккеен шудыны дышетскемзы медаль дорозь сузьтӥськыны ӧзгес юртты.Спартакиадалэн пусъёсыз юнме шорысь быръемын ӧй вал. Шудонлэн утисез - лымы пыры, пусэз - пӧсь сюлэм, соос лыз, вож но горд буёлъёсын суредамын. Ваньмыз со возьматӥз инвалидъёслэсь кужмо, визьмо но шуг-секытъёслы сётскисьтэм луэмзэс. Спартакиада но ортчиз «Чупрес луоно! Аслыд осконо!» ӧтён улсын.Валентина Емельянова Туспуктӥз Владимир Беломорских Теги: Спартакиадаинвалидов  